Nog twee vas vir Krugersdorp-moordeHanle Lategan. Foto: Facebook Kapt. Appel Ernst, woordvoerder van die polisie, het aan Maroela Media gesê ŉ 20-jarige man en 18-jarige vrou is Donderdagaand in Krugersdorp vasgetrek. Die inhegtenisnemings volg ná drie weke se intense ondersoek deur die polisie, het sy gesê. Die twee verdagtes sal Maandag in die Krugersdorp-landdroshof verskyn. Hanle Lategan (52), ŉ eiendomsagent van Roodepoort, het op 30 Mei verdwyn nadat sy ŉ huis in Krugersdorp aan kliënte sou gaan wys het. Haar liggaam is die volgende dag deur skoolkinders in ŉ veld langs ŉ spruit buite Randfontein gevind. Kevin Mc Alpine (29), ŉ versekeringsmakelaar by InSHoor, se liggaam is die aand van 27 Mei in die kattebak van sy motor gevind op die hoek van Sivewright- en Francisstraat. Hy is kort voordat sy liggaam gevind is as vermis aangegee nadat hy ŉ kliënt sou ontmoet, maar nooit teruggekeer het huis toe nie. Anthony Schofield (67), ŉ versekeringsmakelaar by Momentum, se liggaam is op 10 Mei in die kattebak van sy motor in Premierstraat gevind. Schofield moes ook vroeër die dag ŉ kliënt ontmoet waarna hy verdwyn het. Christian Kruger (29) en Fabian Luff (36) is op 2 Junie in verband met die moorde in hegtenis geneem. Hulle het Vrydag weer in die Krugersdorp-landdroshof verskyn waar die saak tot Maandag uitgestel is wanneer hulle weer saam met hul medebeskuldigdes sal verskyn.